**Covid- 19 eller pollenallergi?**

I kommende pollensesong vil det kunne oppstå tvil om symptomer på sykdom i øvre luftveier skyldes allergi eller Covid-19. Symptomene kan være like. Hensikten med dette dokumentet er å si noe om hvilke symptomer som kan tyde på hva, og gi råd om hvordan leger og pasienter bør forholde seg når det oppstår tvil om symptomene skyldes pollenallergi eller infeksjon med Covid-19

Følgende tabell gir en oversikt over hvilke symptomer som kan tyde på og ikke tyde på Covid-19 eller allergi.

|  |  |  |
| --- | --- | --- |
| **Symptomer** | **Covid-19**  | **Allergi** |
| **Feber** | Hovedsymptom\* | Sjelden |
| **Hoste** | Hovedsymptom\* | Noen ganger |
| **Tungpustethet** | Hovedsymptom\* | Noen ganger |
| **Hodepine** | Vanlig | Noen ganger |
| **Slapphet** | Vanlig | Noen ganger |
| **Nedsatt lukte- og/eller smaksans** | Vanlig | Noen ganger |
| **Muskelverk** | Noen ganger | Sjelden |
| **Sår hals** | Noen ganger | Sjelden (men kløe kan forekomme) |
| **Rennende eller tett nese** | Noen ganger | Vanlig |
| **Rennende øyne** | Sjelden | Vanlig |
| **Kløe nese og øyne** | Sjelden | Vanlig |
| **Nysing** | Sjelden | Vanlig |

\*Hovedsymptom er her definert ut ifra WHOs kriterier for mistenkt covid-19

Kommentarer allergi:

* De fleste allergikere er kjent med at de har pollenallergi fra før. De er i de fleste tilfeller unge friske personer uten spesielle risikofaktorer. De får symptomene når pollenspredningen starter og økende symptomer ved økende pollenspredning, de kjenner igjen symptomene og har allerede erfaringer med allergimedisiner.
* Best mulig behandling av pollenallergien, gir minst mulig misforståelser vedrørende om symptomer skyldes allergi eller infeksjon
* For pollenallergikere er det viktigste å unngå kontakt med pollen i den grad det er mulig. Gode råd finnes på Norges Astma og Allergiforbunds hjemmesider.
* Dernest er det viktig å bruke riktige allergimedisiner riktig. Hva som er riktig medisin for den enkelte bestemmes i samråd med fastlege. Best effekt får man dersom man starter med medisinering noen dager før en forventer polleneksponering, og medikamentene skal brukes regelmessig hver dag gjennom hele pollensesongen.
* Bruk av kortisonsprøyter frarådes.
* Generelt er det viktig at allergikere unngår å hoste og nyse i nærheten av andre for unngå å smitte og skape engstelse.
* Pasienter uten kjent allergi, men med typiske symptomer ved polleneksponering, bør kontakte fastlege for telefonkonsultasjon.

Kommentarer Covid-19:

* Berettiget mistanke om at symptomene fra øvre luftveier i pollensesongen kan skyldes Covid-19 kan komme når:
	+ pasienten ikke har en kjent pollenallergi fra før.
	+ symptomene oppstod når pollenspredningen var lav, eks kald og fuktig værtype med lite vind.
	+ symptomene omfatter feber.
	+ pasienten er mulig smitteutsatt.

Slike pasienter bør håndteres som mulig smittede i tråd med gjeldende retningslinjer inntil smittestatus er avklart.